**Ministru kabineta rīkojuma „Par valsts zinātniskās izpētes mežu pārvaldītāju un apsaimniekotāju” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts sagatavots, lai izpildītu likuma „Grozījumi Meža likumā” (stājās spēkā 2014.gada 1.janvārī) 2. un 3.pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Zinātniskās izpētes mežus apsaimnieko pētījumu veikšanai, ilglaicīgu zinātniskās izpētes, vides un meža monitoringa objektu ierīkošanai un uzturēšanai, kā arī mācību prakses un tālākizglītības atbalstam meža nozares jomā. Pirms grozījumu izdarīšanas Meža likums noteica, ka zinātniskās izpētes mežus pārvalda un apsaimnieko zinātnisko institūciju reģistrā reģistrēta institūcija, kuras īpašumā vai valdījumā ir zinātniskās izpētes mežu platības, attiecībā uz valsts zinātniskās izpētes mežiem paredzot izņēmumu un uzdodot šo mežu pārvaldīšanu un apsaimniekošanu Valsts meža dienestam.  Valsts meža dienests (turpmāk – VMD) īsteno valsts zinātniskās izpētes mežu pārvaldi, apstiprinot mežu apsaimniekošanas plānu un budžetu kārtējam gadam, savukārt zinātniskās izpētes mežu apsaimniekošanai VMD ir izveidota struktūrvienība – Meža pētīšanas stacija (turpmāk – MPS).  MPS savas darbības 13 gados ir veiksmīgi apsaimniekojusi valstij piederošos zinātniskās izpētes mežus, nodrošinot gan ilgtspējīgai meža apsaimniekošanai nepieciešamās infrastruktūras attīstību, gan atbalstu ilglaicīgo zinātniskās izpētes objektu ierīkošanai un uzturēšanai, kā arī mācību prakšu norisei. Izveidotas modernas un kvalitatīvas dienesta viesnīcas studentu un zinātnieku vajadzībām Kalsnavas un Šķēdes mežu novados. Tāpat izveidota moderna izmēģinājumu kokaudzētava, kurā tiek audzēts zinātnisko izmēģinājumu ierīkošanai nepieciešamais stādāmais materiāls, turklāt ir iespējams nodrošināt praktiskās nodarbības Latvijas Lauksaimniecības universitātes Meža fakultātes studentiem.  Tomēr, veicot valsts zinātniskās izpētes mežu pārvaldi un apsaimniekošanu, VMD pilda tiešai valsts pārvaldes iestādei neraksturīgu funkciju – valsts meža apsaimniekošanu. VMD pamatfunkcija ir meža apsaimniekošanu un izmantošanu un medības reglamentējošo normatīvo aktu ievērošanas uzraudzība visā valstī, tostarp valsts zinātniskās izpētes mežos. Tas nozīmē, ka, veicot meža apsaimniekošanas normatīvo aktu ievērošanas uzraudzību valsts zinātniskās izpētes mežos, VMD atrodas interešu konflikta situācijā.  Saskaņā ar grozījumiem Meža likuma 47.pantā, kas stājās spēkā 2014.gada 1.janvārī, valsts zinātniskās izpētes mežu pārvalde turpmāk ir zinātnisko institūciju reģistrā reģistrētas institūcijas kompetencē, un Ministru kabinetam ir deleģēts noteikt valsts zinātniskās izpētes mežu pārvaldītāju un apsaimniekotāju.  Atbilstoši likuma deleģējumam sagatavots rīkojuma projekts, nosakot Zemkopības ministrijas padotības institūcijas – Latvijas Valsts mežzinātnes institūtu „Silava” un Latvijas Lauksaimniecības universitāti – par valsts zinātniskās izpētes mežu pārvaldītāju. Ar to tiek iedibināts, ka valsts zinātniskās izpētes mežus turpmāk pārvaldīs zinātnisko institūciju reģistrā reģistrētas institūcijas, kā arī uzlabota valsts pārvaldes efektivitāte, nododot pārvaldes uzdevumu atvasinātām publiskām personām.  Savukārt, valsts zinātniskās izpētes mežu apsaimniekošanu ar 2014.gada 1.aprīli veiks Latvijas Valsts mežzinātnes institūta „Silava” un Latvijas Lauksaimniecības universitātes kopīgi izveidota publiskā aģentūra (turpmāk – publiskā aģentūra).  Publiskā aģentūra nodrošinās valsts zinātniskās izpētes mežu apsaimniekošanu atbilstoši Meža likuma un Ministru kabineta 2013.gada 8.oktobra noteikumu Nr.1051 „Zinātniskās izpētes mežu apsaimniekošanas un uzraudzības kārtība” prasībām. Apsaimniekotāja maiņa neietekmēs valsts budžetu, jo atbilstoši Meža likuma 46.pantam ieņēmumi no zinātniskās izpētes mežiem izmantojami šo mežu apsaimniekošanai, ilglaicīgo zinātniskās izpētes objektu infrastruktūras ierīkošanai un uzturēšanai, mežsaimniecības mācību prakses, demonstrējuma objektu un tālākizglītības norises atbalstam. Turklāt ir grozīta Publiskās personas mantas atsavināšanas likuma 2.panta trešā daļa, kas paredz, ka no 2014.gada 1.aprīļa valsts zinātniskās izpētes mežu produkcijas atsavināšanas rezultātā gūtos līdzekļus ieskaita valsts zinātniskās izpētes mežu apsaimniekotāja nevis Valsts meža dienesta budžetā.  Lai nodrošinātu valsts zinātniskās izpētes mežu apsaimniekošanas pēctecīgumu un pārvaldes uzdevuma īstenošanu kopumā, rīkojuma projekts paredz, ka saskaņā ar Valsts pārvaldes iekārtas likuma 15.panta trešās daļas 4.punktu Valsts meža dienests nodrošina to tiesību un saistību nodošanu publiskajai aģentūrai, kas saistītas ar zinātniskās izpētes mežu apsaimniekošanu. Valsts meža dienests ir noslēdzis vienošanos ar Latvijas Valsts mežzinātnes institūtu „Silava” un Latvijas Lauksaimniecības universitāti  par personāla pāreju no dienesta struktūrvienības „Meža pētīšanas stacija” uz publisko aģentūru „Meža pētīšanas stacija” ar 1.aprīli.  Latvijas Valsts mežzinātnes institūta „Silava” zinātniskā padome 2014.gada 3.marta sēdē (sēdes protokols Nr.4) ir pieņēmusi lēmumu par publiskās aģentūras valsts zinātnisko mežu apsaimniekošanai „Meža pētīšanas stacija” izveidošanu. Savukārt Latvijas Lauksaimniecības universitātes Senāts šādu lēmumu pieņēma 2014.gada 12.martā (sēdes protokols Nr.8-63). Abu atvasināto publisko personu lēmējinstitūcijas ir apstiprinājušas arī publiskās aģentūras „Meža pētīšanas stacija” nolikumu un publiskās aģentūras Uzraudzības padomes nolikumu. Saskaņā ar nolikumu Uzraudzības padome ir pieņēmusi darbā Meža pētīšanas stacijas direktoru, kuram uzdots reģistrēt jaunizveidoto publisko aģentūru.  Pēc rīkojuma spēkā stāšanās Zemkopības ministrija nodrošina, ka līdz 2014.gada 1.aprīlim saskaņā ar Publiskas personas mantas atsavināšanas likuma 42.panta trešo daļu tiek nodota iepriekš minētā pārvaldes uzdevuma veikšanai nepieciešamā kustamā manta īpašumā, bet nekustamā manta – apsaimniekošanā, publiskajai aģentūrai, un VMD struktūrvienība tiek likvidēta. Nododot apsaimniekošanā valsts zinātniskās izpētes mežus (īpašumi ierakstīti Zemesgrāmatā uz valsts vārda Zemkopības ministrija personā) Zemkopības ministrija, saskaņā ar apstiprināto Meža pētīšanas stacijas nolikumu, patur tiesības saskaņot publiskās aģentūras budžetu. |
| 3. | Projekta izstrādē iesaistītās institūcijas | Latvijas Lauksaimniecības universitāte, Latvijas Valsts mežzinātnes institūts „Silava” un Valsts meža dienests |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Pēc rīkojuma apstiprināšanas tiks grozīti:   1. 2013.gada 8.oktobra Ministru kabineta noteikumi Nr.1051 „Zinātniskās izpētes mežu apsaimniekošanas un uzraudzības kārtība”, norādot jauno meža pārvaldītāju un apsaimniekotāju; 2. 2013.gada 30.jūlija Ministru kabineta noteikumi Nr.449 „Valsts meža dienesta nolikums”, svītrojot punktus, kas saistīti ar valsts zinātniskās izpētes mežu pārvaldi un apsaimniekošanu. |
| 2. | Atbildīgā institūcija | Zemkopības ministrija |
| 3. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Valsts mežzinātnes institūts „Silava” un Latvijas Lauksaimniecības universitāte |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Rīkojuma projekta paredz valsts zinātniskās izpētes mežu pārvaldi nodot Latvijas Valsts mežzinātnes institūtam „Silava”, Latvijas Lauksaimniecības universitātei, un apsaimniekošana un abu minēto institūciju kopīgi izveidotai publiskai aģentūrai. Rezultātā mainīsies VMD uzdevumi un kompetence, un struktūrvienība Meža pētīšanas stacija, kas veica valsts zinātniskās izpētes mežu apsaimniekošanu VMD, tiks likvidēta. Ievērojot to, ka VMD nodod ar valsts zinātniskās izpētes mežu apsaimniekošanu saistītās tiesības un pienākumus publiskai aģentūrai „Meža pētīšanas stacija” Valsts zinātniskās izpētes mežu apsaimniekošanā iesaistītajiem Valsts meža dienesta darbiniekiem tiek piedāvāta iespēja ieņemt atbilstošu amatu jaunizveidotajā publiskajā aģentūrā. |
|  | Cita informācija | Nav |

*Anotācijas II, III, V un VI sadaļa – projekts šīs jomas neskar.*

Zemkopības ministrs J.Dūklavs

2014.03.14. 11:43

J.Birģelis

67027477, Janis.Birgelis@zm.gov.lv